LIGJ
Nr. 69/2018

PËR DISA SHTESA DHE NDRYSHIME NË LIGJIN NR. 10 129, DATË 11.5.2009, “PËR GJENDJEN CIVILE”, 
TË NDRYSHUAR

Në mbështetje të neneve 78, 81, pika 1, dhe 83, pikat 1 e 2, të Kushtetutës, me propozimin e Këshillit të Ministrave dhe të një grupi deputetësh, 

KUVENDI
I REPUBLIKËS SË SHQIPËRISË

VENDOSI:

Në ligjin nr. 10 129, datë 11.5.2009, “Për gjendjen civile”, të ndryshuar, bëhen këto shtesa dhe ndryshime:
Neni 1

Në nenin 2, pika 7, pas fjalëve “janë emrat” shtohen fjalët “dhe mbiemrat”. 

Neni 2

Në nenin 27, pika 3 ndryshohet si më poshtë:
“3. Aktet e lindjes, të martesës dhe të vdekjes, për shtetasit shqiptarë, për shtetasit e huaj dhe ata pa shtetësi, me banim të përhershëm në territorin e Republikës së Shqipërisë, të mbajtura nga shërbimi i gjendjes civile i shteteve të huaja ose nga përfaqësitë tona diplomatike apo konsullore atje, përcillen në zyrat e gjendjes civile përkatëse për vazhdimin e mëtejshëm të procedurës, nga vetë i interesuari ose nëpërmjet ministrisë përgjegjëse për punët e jashtme, në Drejtorinë e Përgjithshme të Gjendjes Civile.”.

Neni 3

Në nenin 33, pika 2 ndryshohet si më poshtë:
“2. Regjistri Kombëtar administrohet nga institucioni përgjegjës i përcaktuar me vendim të Këshillit të Ministrave.”.

Neni 4

Në nenin 34 hiqet fjala “bashki”. 

Neni 5

Në nenin 36 bëhen këto ndryshime dhe shtesa:
1. Titulli i nenit ndryshohet si më poshtë: 
“Plotësimet dhe korrigjimet në Regjistrin Kombëtar” 
2. Pas shkronjës “c” shtohet një paragraf me këtë përmbajtje:
“Për korrigjimin si gabim të provuar material të rubrikës së emrit, mbiemrit, emrit të babait, emrit të nënës, ndiqet procedura e parashikuar në nenin 57/7 e vijues të këtij ligji.”.

Neni 6

Pas nenit 38 shtohet neni 38/1 me këtë përmbajtje:


“Neni 38/1
Akti i lindjes i lëshuar jashtë vendit

1. Në rastet kur akti i lindjes i lëshuar në një shtet tjetër ka të dhëna të paplota ose të pasakta, gjykata bën vërtetimin e faktit juridik të lindjes, me qëllim regjistrimin në zyrat e gjendjes civile. 
2. Kërkesën për vërtetimin e faktit juridik të lindjes mund ta paraqesin subjektet e parashikuara në nenin 40 të këtij ligji.
3. Kërkesa shqyrtohet nga gjykata e rrethit gjyqësor, në të cilin kanë vendbanimin prindi ose prindërit e fëmijës për të cilin kërkohet regjistrimi.
4. Gjykata që shqyrton çështjen për vërtetimin e faktit juridik të lindjes, merr vendim brenda 45 ditëve nga data e depozitimit të kërkesës, duke thirrur, me cilësinë e personit të interesuar, zyrën e gjendjes civile.
5. Nëse ndaj vendimit të gjykatës së shkallës së parë ushtrohet ankim, gjykata e apelit shqyrton ankimin, në dhomë këshillimi, brenda 30 ditëve nga data e depozitimit të tij.”. 

Neni 7

Në nenin 40 bëhen këto ndryshime:
1. Në pikën 2, pas fjalëve “organet e njësisë së qeverisjes vendore” shtohen fjalët “njësitë për mbrojtjen e fëmijës”. 
2. Pas pikës 2 shtohet pika 3 me këtë përmbajtje:
“3. Nëse deklarimi i lindjes së fëmijës nuk kryhet brenda 60 ditëve nga lindja, nga personat e përcaktuar në pikën 1, deklarimi kryhet nga subjektet e parashikuara në pikën 2 të këtij neni. Rregulla të hollësishme për zbatimin e kësaj dispozite përcaktohen me akt nënligjor të ministrit përgjegjës për gjendjen civile.”.

Neni 8

Në nenin 41 bëhen këto ndryshime: 
1. Pas pikës 2 shtohet pika 3 me këtë përmbajtje:
“3. Për fëmijët e lindur jashtë territorit të Republikës së Shqipërisë nga shtetas shqiptarë me banim të përhershëm në Shqipëri, regjistrimi i lindjes së fëmijës bëhet në shërbimin e gjendjes civile të atij vendi. Kur kjo është e pamundur, regjistrimi i lindjes mund të bëhet edhe në përfaqësitë diplomatike ose konsullore shqiptare në vendin ku ka ndodhur lindja.”. 
2. Pika 6 shfuqizohet.

Neni 9

Pas nenit 41 shtohet neni 41/1 me këtë përmbajtje:
“Neni 41/1
Raportimi dhe regjistrimi i lindjeve me procedurë të veçantë

1. Të gjitha subjektet shëndetësore, shtetërore, publike dhe private, që kanë të drejtë të vërtetojnë lindjen, janë të detyruara që, për çdo lindje të ndodhur pranë institucioneve të tyre, të dërgojnë në zyrat e gjendjes civile, ku prindërit kanë vendbanimin, dokumentacionin/njoftimet përkatëse. Ky proces kryhet çdo ditë të hënë, për javën pararendëse.
Modalitetet, lloji i dokumentacionit, forma dhe mënyra e komunikimit ndërmjet këtyre institucioneve përcaktohen me udhëzim të përbashkët të ministrave përkatës që mbulojnë institucionet e lartpërmendura. 
2. Për çdo lindje të raportuar, sipas pikës 1, të këtij neni, zyra përkatëse e gjendjes civile pasqyron lindjen në regjistrin e përkohshëm.
Ministri përgjegjës për gjendjen civile përcakton me udhëzim rregulla të hollësishme për krijimin dhe administrimin e regjistrit të përkohshëm të lindjeve të raportuara.
3. Nëse regjistrimi i lindjes së fëmijës nuk kryhet brenda 60 ditëve nga data e lindjes, nëpunësi i gjendjes civile informon njësinë për mbrojtjen e fëmijës, pranë njësisë vendore, e cila ndërmerr veprimet konkrete për vlerësimin e situatës dhe regjistrimin e lindjes në zyrën e gjendjes civile.
Rregulla të hollësishme për zbatimin e kësaj dispozite përcaktohen me akt nënligjor të ministrit përgjegjës për gjendjen civile.”.

Neni 10

Në nenin 45, pas pikës 3 shtohet pika 3/a me këtë përmbajtje:
“3/a. Kur në aktin e lindjes të mbajtur jashtë vendit është e paplotësuar rubrika e emrit, plotësimi i saj bëhet në përputhje me procedurën administrative, të përcaktuar me akt nënligjor të ministrit përgjegjës për gjendjen civile.”.

Neni 11

Në nenin 46, pika 1, hiqen fjalët “njësi administrative”.

Neni 12

Në nenin 52 bëhen këto ndryshime: 
1. Në pikën 1, shkronja “c” ndryshohet si më poshtë: 
“c) në rastin kur ka përfunduar afati i parashikuar në pikën 3, të këtij neni, dhe nuk është bërë deklarimi i vdekjes nga subjektet e përcaktuara në shkronjat “a” dhe “b”, të kësaj pike, i ngarkuari i posaçëm i bashkisë bën deklarimin në zyrën e gjendjes civile, ku shtetasi që ka ndërruar jetë ka pasur vendbanimin ose vendqëndrimin në momentin e vdekjes.”. 
2. Në fund të pikës 4 shtohet fjalia me këtë përmbajtje:
“Rregulla të hollësishme për zbatimin e kësaj pike përcaktohen me udhëzim të përbashkët të ministrit përgjegjës për gjendjen civile me ministrat që mbulojnë institucionet e përmendura në këtë pikë.”. 
3. Pika 9 shfuqizohet.

Neni 13

Në nenin 53, pika 1, fjalia e dytë ndryshohet si më poshtë:
“Shtetasi vlerësohet se ka vdekur në fakt edhe në rastet kur me vendim gjyqësor të shkallës së parë vërtetohet fakti juridik i vdekjes. Kërkesën për vërtetimin e faktit juridik të vdekjes kanë të drejtë ta bëjnë subjektet e përcaktuara në pikën 1, të nenit 52, të këtij ligji.”.

Neni 14

Në nenin 56, pika 1, fjalët “në juridiksionin e së cilës ka ndodhur lindja” zëvendësohen me fjalët “që ka detyrimin e mbajtjes së aktit të lindjes”.

Neni 15

Në nenin 60, pika 1, në fjalinë e tretë, hiqet fjala “administron”. 

Neni 16

Në nenin 61, shkronja “c”, hiqen fjalët “njësi administrative”.

Neni 17

Në nenin 62 hiqen fjalët “njësi administrative”.

Neni 18

Në nenin 63, pika 3, hiqen fjalët “njësi administrative”.

Neni 19

Pas nenit 64 shtohet neni 64/1 me këtë përmbajtje: 

“Neni 64/1
Marrëdhënia e punës e nëpunësit të shërbimit të gjendjes civile

Marrëdhënia e punës e nëpunësit të shërbimit të gjendjes civile në bashki dhe në zyrat e arkivit të gjendjes civile, pranë prefektit të qarkut, rregullohet sipas dispozitave të Kodit të Punës.”.

Neni 20

Në nenin 65 bëhen këto ndryshime: 
1. Në shkronjat “d” dhe “g” hiqen fjalët “njësi administrative”. 
2. Shkronja “c” shfuqizohet.

Neni 21

Në nenin 68, pikat 2 dhe 3, hiqen fjalët “njësisë administrative”.

Neni 22

Në nenin 69 bëhet shtesa dhe ndryshimi si më poshtë: 
1. Në shkronjën “a”, në fund të fjalisë, shtohen fjalët “dhe ofrojnë shërbimin e gjendjes civile për shtetas që kanë vendbanimin brenda juridiksionit territorial të tyre;”. 
2. Shkronja “dh” ndryshohet si më poshtë:
“dh) informojnë kryetarin e bashkisë, si dhe zyrat e arkivit të gjendjes civile, pranë prefektit të qarkut, për veprimtarinë e tyre, sipas kërkesës së tyre.”.

Neni 23

	Në nenin 70, shkronja “b” ndryshohet si më poshtë:
	“b) administron arkivin e regjistrave dhe të akteve të gjendjes civile të njësive administrative nën juridiksionin e Bashkisë së Tiranës”.

Neni 24

	Në nenin 74, pika 1, bëhen këto ndryshime:
	1. Në shkronjën “a”, pas fjalëve “në nenin 52 “, hiqet numri “3” .
2. Në shkronjën “b”, fjalët “në nenin 41, pika 6,” zëvendësohen me fjalët “në nenin 41/1, pika 1,”.

Neni 25
Dispozitë kalimtare

Gjoba e parashikuar për shkeljen ose mosrespektimin e dispozitës së përcaktuar në shkronjën “ç”, të pikës 1, të nenit 74, të ligjit, pezullohet për 6 muaj, nga hyrja në fuqi e këtij ligji.


Neni 26
Aktet nënligjore

	Ngarkohet ministri përgjegjës për gjendjen civile për nxjerrjen e akteve nënligjore në zbatim të neneve 9, 10, dhe 12, të këtij ligji, brenda 3 muajve nga hyrja në fuqi e tij. 
Neni 27
Hyrja në fuqi

	Ky ligj hyn në fuqi 15 ditë pas botimit në Fletoren Zyrtare.

